MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets beslutning om ændring beslutning nr. 1692/96 om Fællesskabets retningslinjer for udvikling af det transeuropæiske transportnet

2001/0229 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets beslutning om ændring beslutning nr. 1692/96 om Fællesskabets retningslinjer for udvikling af det transeuropæiske transportnet

1- BAGGRUND

Forslag 2001

Forslag fremsendt til Europa-Parlamentet og Rådet den: (dokument KOM(2001) 544 endelig - 2001/0229 (COD)): // 9. oktober 2001

Udtalelse fra Det Europæiske Økonomiske og Sociale Udvalg den: // 21. marts 2002

Europa-Parlamentets udtalelse ved førstebehandlingen vedtaget den: // 30. maj 2002

Ændret forslag fremsendt den: (dokument KOM(2002) 542 endelig - 2001/0229 (COD)): // 26. september 2002

Fælles holdning vedtaget den: // 16. april 2004

Forslag 2003

Forslag fremsendt til Europa-Parlamentet og Rådet den: (dokument KOM(2003) 564 endelig - 2001/0229 (COD)): // 16. oktober 2003

Europa-Parlamentets udtalelse ved førstebehandlingen vedtaget den: // 11. marts 2004

Fælles holdning vedtaget den: // 14. april 2004

2- FORMÅLET MED KOMMISSIONENS FORSLAG

Forslaget fra 2001 gik ud på at revidere retningslinjerne for udviklingen af det transeuropæiske transportnet (beslutning 1692/96/EF) i overensstemmelse med hvidbogen om den europæiske transportpolitik og med rådskonklusioner vedtaget ved flere lejligheder. Det overordnede formål var at lette forholdene i trafikale flaskehalse ved at øge investeringerne i baner, indre vandveje, nærsøfart, intermodal drift og effektiv sammenkobling. På grund af forsinkelserne med at færdiggøre nettet koncentrerer ændringerne indsatsen om et mindre antal tematisk grupperede prioriterede mål (artikel 5) og en række specifikke projekter (bilag III, som er en ajourføring af den liste, Det Europæiske Råd vedtog i Essen i 1994), der nu omfatter Galileo og en ny jernbaneforbindelse gennem Pyrenæerne.

Europa-Parlamentet godkendte 2001-forslaget ved førstebehandlingen med en række ændringsforslag, men i Rådet kørte det fast. For at løse op for den fastlåste situation i Rådet besluttede Kommissionen at fremskynde den mere omfattende ændring af retningslinjerne, som skulle foretages i 2004, og at nedsætte en arbejdsgruppe på højt plan under forsæde af det forhenværende kommissionsmedlem Karel Van Miert og med repræsentanter for de nuværende og kommende medlemsstater samt den Europæiske Investeringsbank. På grundlag af anbefalingerne fra denne arbejdsgruppe forelagde Kommissionen derpå et nyt supplerende forslag [1] den 1. oktober 2003. Hovedelementerne i det supplerende forslag er:

[1] KOM(2003)564 endelig.

Et mindre antal nye højt prioriterede projekter. Forslaget indeholder en liste på 29 prioriterede projekter - som skal erklæres som projekter af europæisk interesse. Disse projekter medvirker til at integrere de kommende medlemsstaters net for at gøre udvidelsen til en succes og skaffe EU en ny mulighed for at mindske trængslen og tilskynde til intermodalitet.

Koncentration af støtten fra Fællesskabet. Bl.a. den omstændighed, at de prioriterede projekter udpeges som projekter af europæisk interesse, får som følge, at den støtte, Samhørighedsfonden og strukturfondene yder til de transeuropæiske transportnet, koncentreres om disse projekter.

Der foreslås en ny mekanisme for støtte til "motorveje til søs" for at tilskynde med lems staterne til at tage fælles initiativer til nye regelmæssige tværnationale fragtskibsruter. Ved hjælp af denne mekanisme kan medlemsstaterne med støtte fra Fællesskabet yde bistand til pakkeløsninger med infrastruktur, logistiksystemer og starthjælp. Det vil give "motorveje til søs", der forbedrer forbindelserne til øer og yderligt beliggende lande, der er isoleret af naturlige trafikhindringer, samme betydning som motorveje og jernbaner i det transeuropæiske net.

Tættere internationalt samarbejde. For at tilskynde til bedre synkronisering af investeringerne foreslår Kommissionen, at der udpeges en europæisk koordinator for projekter eller grupper af projekter på samme europæiske akse. Koordinatoren, der handler i Kommissionens navn og for dennes regning, vil også rådgive om finansieringen af projekterne. For at løse vanskeligheder, der skyldes medlemsstaternes særskilte nationale evalueringsprocedurer, har Kommissionen foreslået, at medlemsstaterne samordner evaluerings- og høringsprocedurer forud for projektgodkendelsen. For visse grænseoverskridende afsnits vedkommende, f.eks. broer og tunneler, kunne medlemsstaterne for eksempel gennemføre en fælles tværnational undersøgelse.

Forslaget går hånd i hånd med et parallelt forslag om at ændre reglerne om finansieringsstøtte til TEN-T for at åbne for en større medfinansieringsandel for grænseoverskridende afsnit af de højt prioriterede projekter.

3- BEMÆRKNINGER TIL DEN FÆLLES HOLDNING

Den fælles holdning indeholder flere ændringer for at imødekomme de fleste af Europa-Parlamentets ændringsforslag fra første- og andenbehandlingerne.

Hvad angår 2001-forslaget, har den fælles holdning overtaget ændringsforslag nr. 1, 2, 3, 4, 5, 6, 7, 8, 11, 14, 16, 19, 21 (delvis), 22, 24, 25, 26 (delvis), 27, 28, 30 og 46 (hvad angår princippet), 48 og 51 i uændret form eller med visse ændringer.

Hvad angår det supplerende forslag fra 2003, har den fælles holdning overtaget ændringsforslag nr. 1, 3, 6, 9, 16, 20 og 25 i uændret form eller med små tydeliggørende ændringer, mens der kun er delvis accept af ændringsforslag nr. 33/rev og 42, 34 samt 43, 7, 8, 10, 11, 13, 19, 22 og 26. Ændringsforslag nr. 2, 4, 5, 37 og 44, 38, 12, 14, 15, 17, 18, 39/rev og 45, 21, 23 og 24 afvises.

Den fælles holdning adskiller sig hovedsagelig fra de ændringsforslag, Europa-Parlamentet har stillet, på følgende punkter:

Definitionen af nettet (artikel 1) - Flere af Parlamentets ændringsforslag går ud på at tilføre den generelle beskrivelse af nettet flere detaljer ved at indføje politiske målsætninger, knudepunkter mellem korridorer samt logistikplatforme. Disse ændringer accepteres ikke, da de er mere vidtgående end artiklen sigte. Nogle af Parlamentets ændringsforslag medtages dog under artikel 5, som fastlægger nettets prioriterede mål, idet der her tilføjes henvisninger til intermodalitet¸ adgang til randområder, langdistancesøfart og bæredygtig mobilitet.

Miljøvurdering (artikel 8) - I ændringsforslag fra Parlamentet til 2001-forslaget anmodes Kommissionen om at udføre en strategisk miljøvurdering forud for vedtagelsen af lovgivning på området (direktiv 2001/42/EF), at gennemføre sådanne vurderinger i 10 tiltrædelseslande eller at vurdere korridorerne strategisk. Disse ændringsforslag er ikke medtaget i den fælles holdning, for de forekommer overflødige, al den stund direktivet vil blive gennemført i juli 2004, og de 10 lande bliver medlemmer i maj 2004. Kommissionen har desuden foretaget en udvidet konsekvensanalyse inklusive miljøkonsekvenser af 2003-forslaget (SEC(2003) 1060). Der er dog medtaget flere ændringsforslag om miljøvurdering, og miljøvurderingernes betydning er blevet styrket betydeligt på følgende områder: For det første skal der tages hensyn til resultaterne af miljøvurderinger efter direktiv 2001/42/EF, når medlemsstaterne udarbejder planer og programmer, og når retningslinjerne skal revideres. For det andet skal disse resultater også tages i betragtning af Kommissionen, når den aflægger rapport om gennemførelsen af projekter, og især når den stille lovgivningsforslag om revision af retningslinjerne. For det tredje er der medtaget en henvisning til direktiv 79/409/EØF om beskyttelse af vilde fugle.

Motorveje til søs (artikel 12 a) - Flere dele af ændringsforslag 7 er medtaget: foruden medlemsstaterne nævnes nu også medlemsstaternes regioner som en del af konceptet; definitionen omfatter nu også vandveje eller kanaler, der forbinder to søruter, og projekter med bredere nytte, f.eks. isbrydning. Betragtning 16 indeholder en henvisning til Marco Polo-kriterier. Andre dele af ændringsforslag 7 blev ikke indarbejdet. Det vurderes, at henvisningen til traktatens artikel 87 og 88 og begrænsningen af startstøtten til behørigt motiverede kapitalomkostninger, en ændring i forhold til Kommissionens oprindelige forslag, sikrer fair konkurrence mellem havne og operatører.

Rapportering (artikel 18, stk. 3) - Den fælles holdning indarbejder første del af ændringsforslag 28, idet gennemførelsesrapporten skal udarbejdes hvert andet år. Anden del af ændringsforslaget, med nærmere krav til rapportens indhold, accepteres dog ikke, da det anses for unødvendigt at stille så detaljerede krav. På den anden side er finansieringsoplysningerne i forvejen med i andre rapporter, som Kommissionen aflægger regelmæssigt.

Anerkendelse af europæisk interesse (artikel 19a) - Kommissionen kan ikke acceptere at skulle høre Europa-Parlamentet, før den stiller forslag om foranstaltninger til afhjælpning af alvorlige forsinkelser i gennemførelsen af de prioriterede projekter, da det ville bryde med Kommissionens initiativret. Parlamentet vil dog blive informeret om sådanne foranstaltninger. Gennemgang af projekterne hvert femtende år med henblik på eventuel udtagelse fra listen blev ikke accepteret i det ændrede forslag fra 2002, men er nu medtaget i den fælles holdning.

Bilag III om prioriterede projekter - Flere af Parlamentets ændringsforslag til de prioriterede projekter i bilag III er blevet accepteret: tydeligere linjeføring ved Divaca og Ronchi syd i projekt 6; udtrykkelig anførelse af godsbanestrækningen Algeciras-Bobadilla i projekt 16; udtrykkelig anførelse af Kielerkanalen; medtagelse af Prag-Linz som en forgrening af projekt 22. Projektet for en indre vandvej Seine-Schelde accepteres også som et nyt projekt 30, da det støttes både af den fælles holdning og af Parlamentet. Andre ændringsforslag accepteres ikke, da de enten ikke har støtte fra de berørte medlemsstater (jf. traktatens artikel 156) eller hovedsagelig ligger uden for EU27-området (ændringsforslag 19 (delvis), 21, 23, 24, 25 (delvis)).

4- KONKLUSION

Kommissionen mener, at den fælles holdning, som Rådet vedtog med enstemmighed den 14. april 2004, hverken underminerer forslagets formål eller dets ånd. Den kan derfor tilslutte sig den.

Den fælles holdning indarbejder en stor del af Europa-Parlamentets ændringsforslag fra første- og andenbehandlingen enten i uændret form, eller hvad det principielle indhold angår. Der er således stor overensstemmelse mellem Rådet, Parlamentet og Kommissionen om forslagets hovedaspekter

Kommissionen opfordrer derfor Europa-Parlamentet til at tilslutte sig den fælles holdning.